CELEX: 32022D0366
Language: sl
Date: 2022-03-03 00:00:00
Title: Sklep Sveta (EU) 2022/366 z dne 3. marca 2022 o delnem prenehanju uporabe Sporazuma med Evropsko unijo in Republiko Vanuatu o odpravi vizumske obveznosti za kratkoročno bivanje

4.3.2022   
               
               
                  SL
               
               
                  Uradni list Evropske unije
               
               
                  L 69/105
               
            
         SKLEP SVETA (EU) 2022/366
         z dne 3. marca 2022
         o delnem prenehanju uporabe Sporazuma med Evropsko unijo in Republiko Vanuatu o odpravi vizumske obveznosti za kratkoročno bivanje
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 77(2), točka (a), v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Sporazum med Evropsko unijo in Republiko Vanuatu o odpravi vizumske obveznosti za kratkoročno bivanje (1) (v nadaljnjem besedilu: Sporazum) je bil podpisan 28. maja 2015, sklenjen pa 12. februarja 2016 s Sklepom Sveta (EU) 2016/272 (2). Sporazum olajšuje potovanje državljanov Vanuatuja v Unijo in potovanje državljanov Unije v Vanuatu.
                  
               
                     (2)
                  
                  
                     Sporazum temelji na skupni želji pogodbenic po spodbujanju medosebnih stikov, krepitvi turizma in pospeševanju poslovanja med Unijo in Vanuatujem.
                  
               
                     (3)
                  
                  
                     Na podlagi člena 8(4) Sporazuma lahko vsaka pogodbenica v celoti ali delno začasno preneha uporabljati Sporazum, zlasti zaradi varstva javnega reda in zaščite nacionalne varnosti. O odločitvi o začasnem prenehanju uporabe se uradno obvesti drugo pogodbenico najpozneje dva meseca pred načrtovanim začetkom veljavnosti odločitve. Če razlogi za začasno prenehanje uporabe prenehajo obstajati, pogodbenica, ki je začasno prenehala uporabljati Sporazum, o tem takoj obvesti drugo pogodbenico in ta sporazum ponovno začne uporabljati.
                  
               
                     (4)
                  
                  
                     Vanuatu upravlja sheme državljanstva za vlagatelje, v okviru katere je državljanom drugih držav, ki v preteklosti niso bile povezane z Vanuatujem, podeljeval državljanstva Vanuatuja in izdajal pozitivne odločitve o veliki večini vlog. Na podlagi informacij, ki jih je predložil urad Vanuatuja za potne liste dne 14. junija 2021 je Vanuatu do marca 2021 na podlagi takih shem, z zelo nizko stopnjo zavrnitve izdal več kot 10 500 potnih listov. To vzbuja dvome glede zanesljivosti varnostnega preverjanja in potrebne skrbnosti, ki ga izvajajo organi Vanuatuja.
                  
               
                     (5)
                  
                  
                     Komisija je v korespondenci iz oktobra 2017, novembra 2019, junija 2020 in marca 2021 izrazila resne pomisleke in vlado Vanuatuja opozorila na možnost ponovne uvedbe vizumske obveznosti. Pojasnila Vanuatuja niso zadostovala za ublažitev teh pomislekov.
                  
               
                     (6)
                  
                  
                     Podelitev državljanstva prosilcem, navedenim v INTERPOLOVIH podatkovnih zbirkah, je v nasprotju s predhodnimi zagotovili organov Vanuatuja glede varnostnega preverjanja in vzbuja dodatne dvome glede zanesljivosti postopkov varnostnega preverjanja v okviru shem.
                  
               
                     (7)
                  
                  
                     Med uspešnimi prosilci za državljanstvo Vanuatuja so narodnosti več držav, katerih državljani morajo pri prehodu zunanjih meja Unije imeti vizume. Poleg tega je Komisija izrazila pomisleke v zvezi z odsotnostjo zahtev glede fizične prisotnosti ali prebivanja, kratkimi obdobji obravnave v okviru shem in pomanjkanjem sistematične izmenjave informacij z državami izvora prosilcev ali prejšnjega glavnega prebivališča. Komisija je ugotovila, da preverjanje vlog v okviru shem državljanstva za vlagatelje v Vanuatuju ne zagotavlja visoke ravni varnosti.
                  
               
                     (8)
                  
                  
                     Začasno prenehanje uporabe Sporazuma bi moralo biti omejeno na navadne potne liste, izdane po 25. maju 2015, ko se je začelo število uspešnih prosilcev v okviru Vanuatujevih shem državljanstva za vlagatelje znatno povečevati.
                  
               
                     (9)
                  
                  
                     Zato bi bilo treba začasno prenehati uporabljati Sporazum za vse državljane Vanuatuja z navadnim potnim listom, ki ga je Vanuatu izdal po 25. maju 2015.
                  
               
                     (10)
                  
                  
                     Ta sklep predstavlja razvoj določb schengenskega pravnega reda, pri katerih Irska v skladu s Sklepom Sveta 2002/192/ES (3) ne sodeluje; Irska torej ne sodeluje pri sprejetju tega sklepa, ki zato zanjo ni zavezujoč in se v njej ne uporablja –
                  
               SPREJEL NASLEDNJI SKLEP:
         
            Člen 1
            Uporaba Sporazuma med Evropsko unijo in Republiko Vanuatu o odpravi vizumske obveznosti za kratkoročno bivanje se od 4. maja 2022 začasno preneha uporabljati za državljane Vanuatuja z navadnim potnim listom, ki ga je Vanuatu izdal po 25. maju 2015.
         
         
            Člen 2
            Predsednik Sveta v imenu Unije poda uradno obvestilo iz člena 8(4) Sporazuma.
         
         
            Člen 3
            Ta sklep začne veljati na dan sprejetja.
         
         
            V Bruslju, 3. marca 2022
            
               
                  Za Svet
               
               
                  predsednik
               
               G. DARMANIN
            
         
         
            (1)  UL L 173, 3.7.2015, str. 48.
         
            (2)  Sklep Sveta (EU) 2016/272 z dne 12. februarja 2016 o sklenitvi Sporazuma med Evropsko unijo in Republiko Vanuatu o odpravi vizumske obveznosti za kratkoročno bivanje, v imenu Evropske unije (UL L 52, 27.2.2016, str. 11).
         
            (3)  Sklep Sveta 2002/192/ES z dne 28. februarja 2002 o prošnji Irske, da sodeluje pri izvajanju nekaterih določb schengenskega pravnega reda (UL L 64, 7.3.2002, str. 20).